Inderes

Inderes Oyj on pohjoismainen osakeanalyysia ja sijoittajaviestinnän ratkaisuja tarjoava finanssialan yhtiö. Inderes tuottaa osaketutkimukseen perustuvia sijoitusanalyysejä pörssiin listatuista yhtiöistä. Lisäksi yhtiö tarjoaa yritysten sijoittajaviestinnän ohjelmistoja ja palveluita, arvonmääritystä sekä konsultointia. Inderesin asiakkaina on yli 400 pohjoismaista pörssiyhtiötä. Yhtiön osake noteerataan Helsingin pörssin First North Growth Market -markkinapaikalla.
Inderesin tuottamilla analyyseillä on todettu olevan huomattavaa vaikutusta erityisesti pienten ja kaupankäynnin likviditeetiltään verrattain heikkojen suomalaisten pörssiyhtiöiden osakekursseihin. 
Historia.
Inderesin perusti Aalto-yliopiston kauppakorkeakoulussa opiskelleet Mikael Rautanen ja Juha Kinnunen vuonna 2009. Yhtiö perustettiin rahoituksen opintojen sivuprojektiksi ja sen tavoitteena oli tarjota yrityksille pörssiyhtiöiden taloustietoja. Toiminta laajeni merkittävästi, kun arvopaperivälitysyhtiö Nordnet halusi luopua ostamalleen eQ-pankille kuuluneesta yhtiöseurannasta ja tarjosi liiketoimintaa muutama kuukausi aiemmin perustetulle Inderesille.
Inderes osti vuonna 2019 videoviestintään ja -teknologiaan keskittyneen Flik Media Group Oy:n. Kaupan myötä Inderesille tuli kaksi tytäryhtiötä, Flik Helsinki Oy ja Ruotsissa toimiva Flik Media Solutions Ab. 
Vuoden 2022 aikana Inderes jatkoi laajentumista pohjoismaisille markkinoille yritysostojen kautta. Yhtiö tiedotti huhtikuussa tekevänsä vähemmistösijoituksen tanskalaiseen HC Andersen Capitaliin, joka tarjoaa Inderesin tavoin sijoittajaviestinnän palveluita ja osakeanalyysia. Vuoden lopulla yhtiö osti ruotsalaisen pörssiyhtiöiden tulosjulkistuslähetysten tuottamiseen keskittyvän Financial Hearings -yhtiön ja siihen kuuluvan Streamfabriken-tuotantoyhtiön.
Omistus.
Ennen listautumistaan pörssiin Inderes oli enemmistöltään perustajiensa ja henkilöstönsä omistama. Yhtiöllä oli yli 50 yhtiön henkilöstöön kuuluvaa osakasta ja vähemmistöomistajana 10 % omistusosuudella Taaleri Oyj.
Listautuminen pörssiin.
Inderesin yhtiökokous päätti huhtikuussa 2021 muuttaa yhtiön yhtiömuodon yksityisestä julkiseksi osakeyhtiöksi. Muutos tekee mahdolliseksi yhtiön listautumisen pörssiin. Toimitusjohtaja Rautanen kertoi tuolloin pörssilistautumisen olevan yritykselle yksi vaihtoehto, josta ei ole tehty lopullista päätöstä. 
Yhtiö kertoi kesäkuussa 2021 selvittävänsä listautumista Helsingin pörssin Nasdaq First North Growth Market Finland -markkinapaikalle ja vahvisti listautumisaikeensa syyskuussa 2021. Inderes kertoi, että se ei aio järjestää lainkaan instituutioantia vaan ainoastaan yhteisöasiakkailleen suunnatun yleisöannin ja henkilöstöannin.
Inderesin listautumisanti toteutettiin lokakuussa 2021. Annin merkintäaika oli ainoastaan kahden päivän mittainen, kun merkintäaika keskeytettiin ylimerkinnän myötä ensimmäisenä mahdollisena hetkenä. Listautumisessa yleisöanti ylimerkittiin 8,3-kertaisesti ja henkilöstöanti 1,2-kertaisesti. Listautumisanti koostui noin 5,7 miljoonan euron osakeannista, jonka myötä yhtiölle tuli noin 10 tuhatta osakkeenomistajaa. Kaupankäynti yrityksen osakkeella alkoi 11.10.2021. Ensimmäisen kauppapäivän päätteeksi osakkeen kurssi oli noussut 75,8 prosenttia listautumisannin merkintähinnasta.